


Z A P I S N I K
8.  sjednice Vijeća Gradske četvrti Donja Dubrava,
održane 21. veljače 2022.
u dvorani „AB“ Područnog ureda gradske uprave Dubrava, Dubrava 49,
s početkom u 16,00 sati

Nazočni članovi Vijeća: Trpimir Majcan, Alin Kavur, Petar Atanasoski, Darijen Belec, Antun Bošnjaković, Igor Božić, Mira Božić, Mladen Cetinja, Ivan Forgač, Nikola Horvatić, Tomislav Ivanek, Ankica Penava Pejčinović, Hrvoje Tomić i Ivan Totić.
Nenazočni član Vijeća: Adriano Friganović.
Nazočni članovi VMO: Marko Stipić – predsjednik VMO „Ivan Mažuranić“, Ivan Vrgoč – predsjednik VMO Trnava i Anto Ešegović – predsjednik VMO Stari Retkovec
Nazočni djelatnici Službe za MS, civilnu zaštitu i sigurnost: 
Marija Nakić – voditeljica Područnog odsjeka Donja Dubrava, 
Snježana Pehar – stručni referent za rad tijela mjesne samouprave i
Silvestar Smrekar - stručni referent za rad tijela mjesne samouprave.

Predsjedava Trpimir Majcan, predsjednik Vijeća Gradske četvrti Donja Dubrava.
Predsjednik pozdravlja sve prisutne i utvrđuje da je sjednici nazočno 14 članova Vijeća te ono može pravovaljano odlučivati. Otvara 8. sjednicu Vijeća Gradske četvrti Donja Dubrava. 
Pita članove Vijeća imaju li primjedbi na zapisnik 7. sjednice. Budući da primjedbi nije bilo, nakon provedenog glasovanja utvrđuje da je isti  jednoglasno prihvaćen.
Potom predlaže dopunu dnevnog reda točkom 4. „Prijedlog zaključka o prodaji nekretnine označene kao z.k.č. 3252/481 k.o. Resnik koja odgovara k.č.br.8575/611 k.o. Dubrava u Ul. breza 45“, budući da je u međuvremenu zaprimljeno očitovanje Vijeća Mjesnog odbora. Pita članove Vijeća imaju li prijedloga za dopunu dnevnog reda. Kako drugih prijedloga nije bilo, nakon provedenog glasovanja utvrđuje da prijedlog dopune jednoglasno prihvaćen te je jednoglasno usvojen

DNEVNI RED:

1. Prijedlog zaključka o prijedlogu utroška sredstava s pozicije ostali nespomenuti rashodi poslovanja
- predlagatelj: predsjednik Vijeća
2. Prijedlog zaključka o produljenju ugovora o zakupu prostora za rad Mjesnog odbora Resnički gaj
- predlagatelj: predsjednik Vijeća
3. Kupoprodaja nekretnine u Žabanjskoj ulici označene kao z.k.č.br.3039/790 k.o. Granešina – donošenje zaključka
- predlagatelj: Gradski ured za upravljanje imovinom i stanovanje
4. Prijedlog zaključka o prodaji nekretnine označene kao z.k.č. 3252/481 k.o. Resnik koja odgovara k.č.br. 8575/611 k.o. Dubrava u Ul. breza 45
- predlagatelj: Gradski ured za upravljanje imovinom i stanovanje
5. Prijedlog osobe za obavljanje poslova domara u objektu mjesne samouprave „30. svibnja 1990.“ – donošenje zaključka
- predlagatelj: predsjednik Vijeća
6. Postupanje po zaključcima vijeća mjesnih odbora
· predlagatelj: Vijeća mjesnih odbora Gradske četvrti Donja Dubrava
7. Nacrt prijedloga Odluke o lokaciji nekretnine za privremeno skladištenje materijala od uklanjanja i /ili građevnog otpada nastalog kod obnove zgrada oštećenih potresom – donošenje zaključka o davanju mišljenja
- predlagatelj: Gradski ured za obnovu, izgradnju, prostorno uređenje, graditeljstvo, komunalne poslove i promet
8. Donošenje zaključaka o davanju mišljenja po članku 86. Statuta Grada Zagreba na: 
1. Prijedlog zaključka o pokretanju postupka izrade provedbenih akata Strategije razvoja Urbane aglomeracije Zagreb za razdoblje do kraja 2027.
1. Prijedlog zaključka o sklapanju Dodatka III. Sporazumu o osnivanju ustanove   Regionalna energetska agencija Sjeverozapadne Hrvatske
1. Prijedlog zaključka o stavljanju izvan snage Zaključka o osnivanju i prijenosu prava građenja
1. Prijedlog zaključka o prihvaćanju Ugovora o dodjeli bespovratnih sredstava za projekte koji se financiraju iz Europskog socijalnog fonda u financijskom razdoblju 2014.-2020., UP.02.2.2.16.0177, za projekt „Stručni odgoj i obrazovanje do usklađenosti i aktivacije života – SOOVICA“
1. Zaključak o očitovanju na Prijedlog za izmjene i dopune Prijedloga programa zaštite zraka Grada Zagreba za razdoblje od 2022. do 2026.
- predlagatelj: Stručna služba Gradske uprave
9. Pitanja, prijedlozi i obavijesti


Ad 1 - Prijedlog zaključka o prijedlogu utroška sredstava s pozicije ostali nespomenuti rashodi poslovanja
Predsjednik pojašnjava Prijedlog zaključka uz napomenu da se sredstvima s te pozicije više ne može vršiti nabava za potrebe udruga a niti ustanova kojima je osnivač Grad Zagreb, odnosno vrtiće i škole, kao što je to bilo prijašnjih godina.
A. Penava Pejčinović uočava da nema više ovlaštenja predsjedniku Vijeća da može samostalno odobriti sredstva u iznosu do 5.000,00 kn.
Predsjednik pojašnjava da u buduće sve mora ići putem javne nabave.
Nakon rasprave i provedenog glasovanja Vijeće jednoglasno donosi

ZAKLJUČAK
O PRIJEDLOGU UTROŠKA SREDSTAVA S POZICIJE
 OSTALI NESPOMENUTI RASHODI POSLOVANJA

I.  Vijeće Gradske četvrti Donja Dubrava iz Razdjela Proračuna Grada Zagreba 0502, na poziciji 168-3299 "Ostali nespomenuti rashodi poslovanja" za 2022. raspolaže sa 50.000,00 kn.	
II. Vijeće Gradske četvrti predlaže utrošak sredstava iz točke I. ovog zaključka na slijedeći način:
1. Protokolarne potrebe (vijenci, cvijeće i svijeće)                                      10.000,00 kn
2. Materijali neophodni za rad Vijeća                                                          10.000,00 kn
3. Promocija rada gradske četvrti i mjesnih odbora                                     30.000,00 kn

                                                                               Ukupno:                         50.000,00 kn

          III. Ovaj će Zaključak biti dostavljen Gradskom uredu za mjesnu samoupravu, civilnu zaštitu i sigurnost.


Ad 2 - Prijedlog zaključka o produljenju ugovora o zakupu prostora za rad Mjesnog odbora Resnički gaj
Predsjednik otvara raspravu. Bez rasprave Vijeće jednoglasno donosi 
   Z A K L J U Č A K
o produljenju ugovora o zakupu prostora za rad 
Mjesnog odbora Resnički gaj
  
1. Podržava se Zaključak o produljenju ugovora o zakupu poslovnog prostora, KLASA: 024-08/22-003/340; URBROJ: 251-13-11/4-22-6 kojeg je donijelo Vijeće Mjesnog odbora Resnički gaj na  9. sjednici, 14. veljače 2022.
1. Vijeće je suglasno da se za potrebe rada Vijeća Mjesnog odbora Resnički gaj, pod istim uvjetima, produlji ugovor o zakupu poslovnog prostora sa Jagicom Antolović, Čulinečka cesta 230, ukupne površine 32m² na godinu dana, od 1. ožujka 2022. do 1. ožujka 2023. godine.
1. Ovaj se zaključak dostavlja Gradskom uredu za mjesnu samoupravu, civilnu zaštitu i sigurnost na daljnje postupanje.



Ad 3 - Kupoprodaja nekretnine u Žabanjskoj ulici označene kao z.k.č.br.3039/790 k.o. Granešina – donošenje zaključka
Predsjednik napominje članovima Vijeća da je Prijedlog zaključka koji su dobili prije početka sjednice pripremljen sukladno mišljenju Vijeća Mjesnog odbora „Ivan Mažuranić“. Otvara raspravu.
M. Božić se slaže s tim da se zemljište ne prodaje. Tamo su dvije stambene zgrade pa se može planirati gradnja malog dječjeg igrališta jer u blizini nema takvih sadržaja.
Po završetku rasprave Vijeće jednoglasno donosi

Z A K L J U Č A K
o kupoprodaji nekretnine u Žabanjskoj ulici označene kao 
z.k.č.br. 3039/790 k.o. Granešina
 
1. Razmotren je dopis Gradskog ureda za upravljanje imovinom Grada kojim se traži očitovanje Vijeća o zahtjevu Ivana Karadakića za kupoprodaju nekretnine (zemljišta) označene kao  z.k.č.br. 3039/790 k.o. Granešina, koja nekretnina sukladno identifikaciji čestica i preklopu zemljišno-knjižnog i katastarskog plana parcela, prema stanju u katastarskom operatu odgovara čestici označenoj kao k.č.br. 6701/1 te dijelu čestice označene kao k.č.br. 6701/10 k.o. Dubrava
1. Vijeće, sukladno dopisu i prethodno utvrđenom mišljenju Vijeća Mjesnog odbora “Ivan Mažuranić“, nije suglasno s kupoprodajom zemljišta oznake k.č.br. 6701/1 k.o. Dubrava iz razloga jer je korisnik izgradio nadstrešnicu koja nije u skladu s ranije potpisanim ugovorom o zakupu zemljišta, odnosno suprotno je ugovoru. Također Vijeće nije suglasno s prodajom dijela čestice označene kao k.č.br. 6701/10 k.o. Dubrava „Žabanjska ulica, put“ iz razloga što je navedena čestica u naravi kolnik širine cca 4m te bi prodaja dijela predmetne čestice dodatna smanjila širinu ulice i onemogućila kretanje automobila i pješaka kroz i tako već usku prometnicu. Stoga Vijeće smatra da su navedene čestica od strategijskog interesa stanovnika Žabanjske ulice kao i cijele Gradske četvrti Donja Dubrava.
3.     Ovaj Zaključak dostavlja se Gradskom uredu za upravljanje imovinom i stanovanje na daljnje postupanje.



Ad 4 - Prijedlog zaključka o prodaji nekretnine označene kao z.k.č. 3252/481 k.o. Resnik koja odgovara k.č.br. 8575/611 k.o. Dubrava u Ul. breza 45
Predsjednik otvara raspravu o Prijedlogu zaključka uz napomenu da je Vijeće Mjesnog odbora Novi Retkovec suglasno s prodajom predmetne nekretnine. Bez rasprave uz 12 glasova „za“ i 1 „suzdržanim“ glasom Vijeće donosi


Z A K L J U Č A K
o očitovanju o prodaji nekretnine označene kao z.k.č. 3252/481 k.o. Resnik 
koja odgovara k.č.br. 8575/611 k.o. Dubrava u Ul. breza 45

1. Razmotren je dopis Gradskog ureda za upravljanje imovinom Grada Klasa: 371-02/20-002/152, Urbroj: 251-14-11/008-21-15 kojim je zatraženo očitovanje Vijeća o raspolaganju, odnosno prodaji nekretnine u vlasništvu Grada (kuća i dvorište) na adresi Ulica breza 45, Zagreb, z.k.č.br. 3252/481 k.o. Resnik (k.č.br. 8575/611 k.o. Dubrava).
2. Utvrđuje se da Vijeće Gradske četvrti nema potrebe za predmetnom nekretninom navedenom pod točkom 1., te je sukladno prethodno utvrđenom mišljenju Vijeća Mjesnog odbora Novi Retkovec, suglasno s raspolaganjem, odnosno prodajom nekretnine na zakonom propisani način. 
3.     Ovaj Zaključak dostavlja se Gradskom uredu za upravljanje imovinom i stanovanje na daljnje postupanje.


Ad 5 - Prijedlog osobe za obavljanje poslova domara u objektu mjesne samouprave „30. svibnja 1990.“ – donošenje zaključka
Predsjednik utvrđuje da je domar u objektu mjesne samouprave „30. svibnja 1990.“ nedavno umro te je potrebno odrediti osobu koja će nadalje obavljati te poslove. Vijeće Mjesnog odbora donijelo je Zaključak kojim je dalo svoj prijedlog. Otvara raspravu.
Bez rasprave Vijeće jednoglasno donosi

Z A K L J U Č A K
o prijedlogu osobe za obavljanje poslova domara
u objektu mjesne samouprave „30. svibnja 1990.“

1. Vijeće, temeljem Zaključka Vijeća Mjesnog odbora „30. svibnja 1990.“ donijetog na 9. sjednici, 17. veljače 2022. godine, predlaže da od 1. ožujka 2022. godine poslove domara u objektu mjesne samouprave „30. svibnja 1990.“, Vinodolska 23, obavlja Zlatko Holenda, ul. Stjepana Lacka 17.
2. Ovaj se zaključak dostavlja Gradskom uredu za mjesnu samoupravu, civilnu zaštitu i sigurnost na daljnje postupanje.



Ad 6 - Postupanje po zaključcima vijeća mjesnih odbora
Predsjednik otvara raspravu o Prijedlogu zaključka u svezi prijedloga Vijeća Mjesnog odbora Čulinec za premještanje stajališta i izmjenu smjera kretanja školskog autobusa Čulinec – Osnovna škola Retkovec. Napominje da su priloženi potpisi roditelja čija djeca koriste tu autobusnu liniju. Bez rasprave Vijeće uz 12 glasova „za“ i 2 „suzdržana“ glasa donosi


Z A K L J U Č A K 
o prijedlogu premještanja stajališta i izmjeni smjera kretanja
školskog autobusa Čulinec – Osnovna škola Retkovec

1. Razmotren je Zaključak Vijeća Mjesnog odbora Čulinec, kojim se predlaže premještanje stajališta školskog autobusa Čulinec – Osnovna škola Retkovec i izmjena smjera kretanja.
1. Izmještanje autobusnog stajališta školskog autobusa sa adrese Čulinečka c. 100 a gdje je planirana izgradnja nadstrešnice predlaže se zbog opasnosti za djecu koja tamo čekaju školski autobus. Trenutno stajalište dijelom se nalazi na privatnom zemljištu oko kojeg se vode sudski postupci zbog nerazjašnjenih imovinsko pravnih odnosa. U naravi je zemljište zapušteno i na njemu se nalazi urušeni objekt te građevinski i komunalni otpad, a budući da nema ograde prema stajalištu, djeca su izravno ugrožena.
1. Predlaže se promjena stajališta školskog autobusa sa adrese Čulinečka c. 100a na lokaciju k.č.br. 588 i 589 k.o. Resnik, obje u vlasništvu Grada Zagreba i postavljanje nadstrešnice na novopredloženoj lokaciji.
1. Sukladno premještanju autobusnog stajališta predlaže se promjena smjera kretanja školskog autobusa sukladno skici koja je sastavni dio ovog Zaključka.
1. Vijeće Mjesnog odbora Čulinec anketiralo je roditelje djece – korisnika školskog autobusa i dobilo podršku većine roditelja. Potpisi 49 roditelja sastavni su dio ovog Zaključka.
1. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje. 


Predsjednik otvara raspravu o Prijedlogu zaključka u svezi prijedloga Vijeća Mjesnog odbora Trnava za promjenu polaska iz Trnave autobusne linije 215 Kvaternikov trg – Trnava. 
Bez rasprave Vijeće jednoglasno donosi 

Z A K L J U Č A K 
o prijedlogu promjene polaska 
autobusne linije 215 Kvaternikov trg - Trnava

1. Razmotren je Zaključak Vijeća Mjesnog odbora Trnava, kojim se predlaže promjena polaska autobusne linije 215 na način da prvi polazak iz Trnave bude u 4,20 sati zbog povezanosti autobusne linije s tramvajskim prijevozom.
2. Prijašnjom promjenom voznog reda izmijenjen je polazak autobusa iz Trnave u 4,20 na 4,35 sati zbog čega građani izražavaju nezadovoljstvo budući da zbog nepovezanosti s tramvajskim prijevozom kasne na svoja radna mjesta. Prijedlog Vijeća Mjesnog odbora Trnava smatra se opravdanim te se ZET-u predlaže korekcija polaska autobusne linije 215.
3. Ovaj Zaključak dostavlja se Zagrebačkom električnom tramvaju d.o.o. na daljnje postupanje.


Predsjednik otvara raspravu o Prijedlogu zaključka u svezi postavljanja prometnog ogledala na spoju ulica Škrljevski put i Sušačka ulica – izlaz na Vukomerečku cestu što je predložilo Vijeće Mjesnog odbora Trnava.
Bez rasprave Vijeće jednoglasno donosi 

Z A K L J U Č A K 
o prijedlogu postavljanja prometnog ogledala na spoju ulica 
Škrljevski put i Sušačka ulica – izlaz na Vukomerečku cestu

1. Razmotren je Zaključak Vijeća Mjesnog odbora Trnava, kojim se predlaže postavljanje prometnog ogledala na spoju Škrljevskog puta i Sušačke ulice – izlaz na Vukomerečku cestu.
2. Prijedlog se, radi poboljšanja preglednosti odnosno sigurnosti odvijanja prometa, smatra opravdanim te se nadležnom Gradskom uredu predlaže da izvrši očevid, utvrdi opravdanost zahtjeva, donese pripadajuće rješenje i Vijeće obavijesti o učinjenom kako bi se postavljanje prometnog ogledala na predmetnoj lokaciji moglo uvrstiti u Plan komunalnih aktivnosti Vijeća Gradske četvrti Donja Dubrava.
3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.


Predsjednik otvara raspravu o Prijedlogu zaključka u svezi postavljanja prometnog ogledala na spoju Unijske i Sopničke ulice što je predložilo Vijeće Mjesnog odbora „30. svibnja 1990.“.
Bez rasprave Vijeće jednoglasno donosi 

Z A K L J U Č A K 
o prijedlogu postavljanja prometnog ogledala 
na spoju Unijske i Sopničke ulice

1. Razmotren je Zaključak Vijeća Mjesnog odbora „30. svibnja 1990.“, kojim se predlaže postavljanje prometnog ogledala na spoju Unijske i Sopničke ulice.
2. Prijedlog se, radi poboljšanja preglednosti odnosno sigurnosti odvijanja prometa, smatra opravdanim te se nadležnom Gradskom uredu predlaže da izvrši očevid, utvrdi opravdanost zahtjeva, donese pripadajuće rješenje i Vijeće obavijesti o učinjenom kako bi se postavljanje prometnog ogledala na predmetnoj lokaciji moglo uvrstiti u Plan komunalnih aktivnosti Vijeća Gradske četvrti Donja Dubrava.
3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.



Predsjednik otvara raspravu o Prijedlogu zaključka kojim se temeljem Zaključka Vijeća Mjesnog odbora „30. svibnja 1990.“ predlaže obnova horizontalne signalizacije na Sopničkoj ulici kod spoja s Vinodolskom ulicom.
Bez rasprave Vijeće jednoglasno donosi 

Z A K L J U Č A K 
o prijedlogu obnove horizontalne signalizacije
na Sopničkoj ulici kod spoja s Vinodolskom ulicom



1. Vijeće, temeljem Zaključka Vijeća Mjesnog odbora „30. svibnja 1990.“, predlaže obnovu – iscrtavanje horizontalne signalizacije /obavezno zaustavljanje vozila - „stop“/ na Sopničkoj ulici kod spoja s Vinodolskom ulicom.
2. Ovaj Zaključak dostavlja se Zagrebačkom holdingu, Podružnici Zagrebačke ceste d.o.o. na daljnje postupanje.


Ad 7 - Nacrt prijedloga Odluke o lokaciji nekretnine za privremeno skladištenje materijala od uklanjanja i /ili građevnog otpada nastalog kod obnove zgrada oštećenih potresom – donošenje zaključka o davanju mišljenja
Predsjednik otvara raspravu o Nacrtu prijedloga.
D. Belec naglašava da se taj otpad mora negdje skladištiti i nije protiv toga, ali je nejasno na koju vrstu otpada se misli. Jedno je šuta, drugo drvena građa i željezo. Postoje posebne procedure zbrinjavanja kao npr. salonit ploča. Ne zna se hoće li to biti kontrolirano.
I. Totić ističe kako je protiv toga jer nije jasno hoće li se taj otpad razdvajati. Izražava bojazan da ne bi nastao deponij kao u Sesvetama.
N. Horvatić napominje da je navedeno da se radi o privremenom skladištenju, a nije naveden početak skladištenja i kada završava, odnosno kada će biti sanacija.
A. Penava Pejčinović navodi da je pojašnjenja slušala na pressici, da će to biti privremeno odlagalište na kojem će otpad biti sortiran i ponovno negdje upotrijebljen. Dakle neće biti deponij. 
Predsjednik ističe da će Čistoća biti nositelj toga.
U daljnjoj raspravi sudjeluju M. Božić, A. Bošnjaković, predsjednik i H. Tomić.
Nakon provedenog glasovanja predsjednik utvrđuje da uz 5 glasova „za“ i 9 glasova „protiv“ Vijeće ne prihvaća Nacrt prijedloga te većinom glasova donosi

Z A K L J U Č A K
o davanju mišljenju o Nacrtu prijedloga Odluke o lokaciji nekretnine za 
privremeno skladištenje materijala od uklanjanja i/ili građevnog otpada 
nastalog kod obnove zgrada oštećenih potresom
         
1. Vijeće Gradske četvrti Donja Dubrava razmotrilo je Nacrt prijedloga Odluke o lokaciji nekretnine za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom te s istim nije suglasno.
1. Ovaj će zaključak biti upućen Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje. 


Ad 8 - Donošenje zaključaka o davanju mišljenja po članku 86. Statuta Grada Zagreba na: 
a) Prijedlog zaključka o pokretanju postupka izrade provedbenih akata Strategije razvoja Urbane aglomeracije Zagreb za razdoblje do kraja 2027.
                Predsjednik otvara raspravu. Bez rasprave Vijeće jednoglasno donosi

Z A K L J U Č A K
o davanju mišljenja o Prijedlogu zaključka o pokretanju postupka izrade
provedbenih akata Strategije razvoja Urbane aglomeracije Zagreb 
za razdoblje do kraja 2027.



1. Vijeće Gradske četvrti Donja Dubrava razmotrilo je Prijedlog zaključka o pokretanju postupka izrade provdbenih akata Strategije razvoja Urbane aglomeracije Zagreb za razdoblje do kraja 2027. te na isti nema primjedbi niti prijedloga.
1. Ovaj će zaključak biti upućen Stručnoj službi gradske uprave.

b) Prijedlog zaključka o sklapanju Dodatka III. Sporazumu o osnivanju ustanove   Regionalna energetska agencija Sjeverozapadne Hrvatske
                 Predsjednik otvara raspravu. Bez rasprave Vijeće jednoglasno donosi

Z A K L J U Č A K
o davanju mišljenja o Prijedlogu zaključka o sklapanju Dodatka III. Sporazumu
o osnivanju ustanove Regionalna energetska agencija Sjeverozapadne Hrvatske

1. Vijeće Gradske četvrti Donja Dubrava razmotrilo je Prijedlog zaključka o sklapanju Dodatka III. Sporazumu o osnivanju ustanove Regionalna energetska agencija Sjeverozapadne Hrvatske te na isti nema primjedbi niti prijedloga.
2. Ovaj će zaključak biti upućen Stručnoj službi gradske uprave.


c) Prijedlog zaključka o stavljanju izvan snage Zaključka o osnivanju i prijenosu prava građenja
Predsjednik otvara raspravu. Bez rasprave Vijeće jednoglasno donosi

Z A K L J U Č A K
o davanju mišljenja o Prijedlogu zaključka o stavljanju izvan snage
Zaključka o osnivanju i prijenosu prava građenja

1. Vijeće Gradske četvrti Donja Dubrava razmotrilo je Prijedlog zaključka o stavljanju izvan snage Zaključka o osnivanju i prijenosu prava građenja te na isti nema primjedbi niti prijedloga.
2. Ovaj će zaključak biti upućen Stručnoj službi gradske uprave.


d) Prijedlog zaključka o prihvaćanju Ugovora o dodjeli bespovratnih sredstava za projekte koji se financiraju iz Europskog socijalnog fonda u financijskom razdoblju 2014.-2020., UP.02.2.2.16.0177, za projekt „Stručni odgoj i obrazovanje do usklađenosti i aktivacije života – SOOVICA“
Predsjednik otvara raspravu. Bez rasprave, nakon provedenog glasovanja utvrđuje da uz 5 glasova „za“ i 9 glasova „protiv“ Vijeće ne prihvaća Prijedlog zaključka te većinom glasova donosi

Z A K L J U Č A K
o davanju mišljenja o Prijedlogu zaključka o prihvaćanju Ugovora o dodjeli bespovratnih
sredstava za projekte koji se financiraju iz Europskog socijalnog fonda u financijskom 
razdoblju 2014.-2020., UP.02.2.2.16.0177, za projekt „Stručni odgoj i obrazovanje
do usklađenosti i aktivacije života – SOOVICA“



1. Vijeće Gradske četvrti Donja Dubrava razmotrilo je Prijedlog zaključka o prihvaćanju Ugovora o dodjeli bespovratnih sredstava za projekte koji se financiraju iz Europskog socijalnog fonda u financijskom razdoblju 2014.-2020., UP.02.2.2.16.0177, za projekt „Stručni odgoj i obrazovanje do usklađenosti i aktivacije života „SOOVICA“ te nije suglasno s istim.
2. Ovaj će zaključak biti upućen Stručnoj službi gradske uprave.


e) Zaključak o očitovanju na Prijedlog za izmjene i dopune Prijedloga programa zaštite zraka Grada Zagreba za razdoblje od 2022. do 2026.
                Predsjednik otvara raspravu. Bez rasprave Vijeće jednoglasno donosi

Z A K L J U Č A K
o davanju mišljenja o Zaključku o očitovanju na Prijedlog za izmjene i dopune
 Prijedloga programa zaštite zraka Grada Zagreba za razdoblje od 2022. do 2026.

1. Vijeće Gradske četvrti Donja Dubrava razmotrilo je Zaključak o očitovanju na Prijedlog za izmjene i dopune Prijedloga programa zaštite zraka Grada Zagreba za razdoblje od 2022. do 2026. te na isti nema primjedbi niti prijedloga.
2. Ovaj će zaključak biti upućen Stručnoj službi gradske uprave.


Ad 8 - Pitanja, prijedlozi i obavijesti
M. Božić pita kada će biti uklonjeni stupovi javne rasvjete s nogostupa u Željezničkoj ulici u svezi čega je već Službi proslijedila e-mail sa fotografijama spornih stupova te kada će biti izmaknut stup koji se nalazi na kolniku u IV. Trnavi na što je odgovor tražila i na prošloj sjednici.
M. Nakić napominje da je Gradski ured za obnovu, izgradnju, prostorno uređenje, graditeljstvo, komunalne poslove i promet financirao gradnju Željezničke ulice iz Programa građenja komunalne infrastrukture na području Grada Zagreba u 2021. te da je 28. siječnja 2022. održan komisijski očevid na kojem je bio nazočan i predsjednik Vijeća Mjesnog odbora Stari Retkovec.
Vezano uz izneseni problem zatraženo je pisano očitovanje nadležnog Gradskog ureda koje očekujemo, a u međuvremenu smo usmeno upoznati s problematikom izgradnje prometnice i rokovima završetka s čime je na očevidu upoznat i predsjednik Vijeća Mjesnog odbora Stari Retkovec.
Naknadno je pregledom zaprimljenih e-mailova utvrđeno da je gđa. Božić mail poslala 22. veljače 2022. 
A. Bošnjaković upozorava da su prije par tjedana počeli radovi na sjevernoj parceli u Vinodolskoj. Postavlja vijećničko pitanje prema vijećnicima iz „Možemo“ jesu li građani prevareni jer je vraćanje te parcele bilo predizborno obećanje.
A. Penava Pejčinović smatra da je s pravom nastala buna oko toga. Vode se razgovori s vlasnicima parcele, a to nisu počeli radovi gradnje jer nemaju građevinsku dozvolu već rade ogradu. Dogradonačelnik je u kontaktu i u pregovorima vlasnika s Gradskim uredom za imovinsko pravne poslove. Rješenje se može tražiti jedino u razgovoru s vlasnicima.
A. Kavur upoznaje Vijeće s činjenicom da se osnovala nova Udruga 145. brigade, a toj osnivačkoj skupštini nazočili su i neki vijećnici. Traži da se to izostavi iz objave 145. brigade jer ti vijećnici nisu bili delegirani. Poziva na odgovornost vijećnika A. Bošnjakovića koji je javno iznosio optužbe da je od strane g. Radovanovića bilo malverzacija. Napominje A. Bošnjakoviću da nije bio delegiran od strane predsjednika Vijeća i da Vijeće ne stoji iza njegovih izjava.
A. Bošnjaković napominje da je bio na osnivačkoj skupštini nove Udruge 145. brigade u svojstvu novinara Hanza media-e – sportske novosti, a što je netko naveo da je tamo u svojstvu vijećnika Vijeća nije njegova odgovornost. Ujedno napominje da je stara Udruga 145. brigade pod istragom USKOK-a.
M. Božić upozorava da ovo s Vijećem nema nikakve veze. Samo predsjednik Vijeća može delegirati nekoga. Kvalifikacije nekakve udruge ne bi trebale biti tema sjednice Vijeća. O zahtjevu za korištenje prostora koji je do sada koristila stara Udruga, a zatražilo je i novo vodstvo neka odluči Vijeće Mjesnog odbora. 
Predsjednik napominje da svaka udruga koja je legalno registrirana ima pravo podnijeti zahtjev za korištenje prostora, a Vijeće Mjesnog odbora odlučuje hoće li odobriti korištenje prostora. 
H. Tomić napominje da je u prošlom sazivu bilo pravilo da se na sjednice vijeća mjesnih odbora pozivaju članovi Vijeća Gradske četvrti koji žive na tom području.
Predsjednik ističe da je to bilo nepisano pravilo, ali se poziv može i u buduće slati s tim da član Vijeća Gradske četvrti koji prisustvuje sjednici nema pravo sudjelovati u raspravi i donošenju odluka Vijeća Mjesnog odbora.
A. Penava Pejčinović napominje da je njihova vijećnica u Vijeću Mjesnog odbora „30. svibnja 1990.“ zbunjena iznosima održavanja javnih zelenih površina. Čini joj se da neke informacije nisu točne pa je zanima specifikacija. Čini joj se da navedena kvadratura održavanih površina na području njihovog Mjesnog odbora ne odgovara stvarnom stanju, iako ne sumnja u stvarno održavanje površina od strane Zrinjevca.
M. Nakić ističe da ono što su dobili navedeno u tablicama je isto što smo mi, odnosno naš Gradski ured dobio od Zrinjevca.
[bookmark: _GoBack]Predsjednik utvrđuje da će biti upućeno pitanje Zrinjevcu uz napomenu da će sljedeća sjednica biti oko 15. ožujka i na dnevnom redu će između ostalog biti i donošenje PKA za 2022. godinu.
Budući da više nije bilo pitanja i prijedloga, predsjednik zaključuje sjednicu u 17,05 sati. 


KLASA: 024-08/22-002/86				
URBROJ: 251-13-11-4-22-7
Zagreb, 21. veljače 2022.


Zapisnik sastavila:
Snježana Pehar
Predsjednik
Vijeća Gradske četvrti
Donja Dubrava
                 Trpimir Majcan, prof.

